Dis-Chem hét brief oor wittes gestuur(Foto: Karen Sandison/ANA) Dis-Chem kon dalk Vrydag nie bevestig dat ŉ brief aan werkers wat lui dat ŉ moratorium op die aanstelling van wit kandidate geplaas word “amptelike” kommunikasie van die apteekgroep is nie, maar ŉ brief van hul regsverteenwoordiger wys dat dit wél uitgestuur is. Maroela Media het vroeër berig mense is woedend oor die skrywe wat aan personeel gestuur is en wat lui dat wit personeellede nie aangestel of bevorder mag word nie, sodat indiensnemingsteikens by die maatskappy behaal kan word. Die apteekgroep se antwoord op ŉ navraag oor die brief het gelui dat hulle geen “bevestiging” het dat dit “amptelik” is nie en dus nie tans daarop kan kommentaar lewer nie. Werkers is glo gedreig om nie ŉ woord oor die brief te rep nie, maar het dit nietemin aangemeld. Solidariteit se regspan het, nadat vakbondlede dit onder sy aandag gebring het, by Dis-Chem se regspan oor die brief navraag gedoen. Die antwoord van Dis-Chem se regspan lui dat “die brief byna dadelik onttrek is nadat dit uitgestuur is”. Dr. Dirk Hermann, bestuurshoof van Solidariteit, sê dit wys dat die brief inderdaad uitgestuur is, al is dit dan blitsig weer onttrek. ‘n Gedeelte van die brief wat Dis-Chem se regspan aan Solidariteit gestuur het. Volgens hom is daar ook geen bevestiging dat die beleid laat vaar is nie, maar net dat die brief herroep is. Die regspan se antwoord aan Solidariteit lui ook dat die maatskappye te alle tye aan die bepalings van die Wet op Billike Indiensneming sal voldoen. Volgens Hermann laat die brief vrae ontstaan oor Dis-Chem se moraliteit en indien daar wel so ŉ streng rasverpligting op die maatskappy geplaas word, behoort hy dit uit te daag. “Hulle moet dit in die hof gaan toets omdat dit nie reg is teenoor werkers nie,” sê Hermann. Hy het in ŉ ope brief aan Ivan Salzman, uitvoerende hoof van Dis-Chem, ook gesê dat “lojale wit klante welkom is, maar nie lojale wit werknemers nie”. Hermann sê Dis-Chem is blootgestel aan koopkrag en dat dislojaliteit teenoor ŉ spesifieke gedeelte van die groep se klantebasis hom voortaan suur kan bekom.